Bale borgar sig (JGH)

Ekki veit ég hversu margar fréttir voru sagðar í sumar af sölu Gareth Bale frá Tottenham til Real Madrid fyrir metfé. Eftir mikið þref gengu kaup Madridar loksins upp á síðustu metrunum og þurfti félagið að borga fyrir hann 16 milljarða króna og greiða honum 1,6 milljarða í árslaun, eða jafnmikið og Ronaldo fær hjá félaginu. Hann er dýrasti knattspyrnumaður allra tíma, og skákaði Ronaldo úr því sæti. Allar fréttir hafa gengið út á að Bale hafi verið of dýr og fjárhæðin sé nánast móðgun við sárafátæka Spánverja og jafnvel allan umheiminn. Fullyrt er að enginn leikmaður sé svona mikils virði. En er þetta rétt? Ég held að Bale borgi sig.

Ef Bale skilar Real Madrid viðbótarhagnaði upp á kannski 4 milljarða króna á ári þá er tilganginum náð. VH-hlutfallið við kaupin á Bale er þá um 4 sem þýðir að hann borgi sig upp á fjórum árum. Það þætti afbragðsgott við kaup á fyrirtækjum. V/H hlutfallið á Wall Street er t.d. frá 12 upp í 22 eftir eðli fyrirtækjanna.

Bale er maður sem vinnur leiki upp á sitt einsdæmi – eða það gerði hann að minnsta kosti hjá Tottenham. Real Madrid telur að hann sé þessi x-faktor sem skili liðinu Spánar- og Evrópumeistaratitlinum.

Knattspyrnumenn eru ekki einvörðungu boltamenn, þeir eru sjónvarpsstjörnur og skemmtikraftar. Knattspyrna er sjóbissness. Dýrustu knattspyrnumennirnir eru eins og stórfyrirtæki. Kaup á þeim er fjárfesting sem þarf að skila sér til baka á nokkrum árum. Þess má geta að HB Grandi samdi á dögunum um kaup á tveimur nýjum skipum fyrir samtals sjö milljarða króna.

Ekki minnist ég þess að heimurinn fari á annan endann þegar kvikmyndastjörnur semja um ofurlaun fyrir myndir sem þeir leika í – og ágóðahlut af heildartekjum myndanna – eða tónlistarmenn sem vita ekki aura sinna tal. Enginn hefur heyrt hneykslunartón um tekjur Tom Cruise – dálætið á honum vex eiginlega með auknum tekjum.

Í Bandaríkjunum ganga margir um atvinnulausir og eiga vart á milli hnífs og skeiðar. Tekjur bandarískju golfaranna Tigers Wood og Phils Michelson, sem hafa haft um 7 milljarða króna á ári að jafnaði á undanförnum árum, þykir engin móðgun við bandarískt þjóðlíf.

Auðvitað eru knattspyrnumenn ekki á taxta verkalýðsfélaga heldur fá þeir greitt í takt við þá verðmætasköpun sem þeir eru líklegir til að færa viðkomandi félagi.

Tekjur stórliða eru ekki lengur af aðgangseyri einum saman. Sjónvarpstekjur, ofursamningar við stórfyrirtæki, sala á treyjum og fé fyrir þátttöku og sigur í Evrópukeppni meistaraliða gleðja gjaldkera liðanna.

Real Madrid fjármagnaði kaupin á Bale að hluta til með því að selja leikmanninn Özil til Arsenal fyrir um 8 milljarða króna. Þá á það eftir að selja treyjur merktar Bale fyrir nokkra milljarða – ef allt gengur upp – fyrst og fremst í Asíu þar sem knattspyrnuáhugi er mikill. Þá leyfði Madridar-liðið einum dýrasta liðsmanni sínum, Kaka, að fara frítt til AC Milan en hann var með 1,6 milljarða í árslaun hjá Madrid eða það sama og Bale fær. Í raun er það Kaka sem greiðir laun Bale.

Knattspyrnustjörnur í Bretlandi „hér í den“ höfðu kannski þreföld laun verkamanna. Þeir léku fótbolta engu að síður af lífi og sál – og glöddust fyrir framan áhorfendur. Aðgangseyririnn var þá eina tekjulind knattspyrnufélaga.

Þegar George Best var hættur hjá United á sínum tíma samdi Fulham – að því að mig minnir – við Best og borgaði honum drjúgan skildinginn fyrir hvern leik. Margir hneyksluðust á fjárhæðinni, sem var smáaurar við það sem nú þekkist, en Best jók aðsókn að leikjum liðsins svo mikið að Fulham kom út með góðan hagnað eftir allt saman.

Laun knattspyrnumanna eru stærsti liðurinn í rekstri erlendra knattspyrnufélaga. Það kostar mikið að falla um deild og missa af sjónvarpstekjum. Þá verður launaliðurinn erfiður – og bestu leikmennirnir seldir.

Hertar reglur um fjárhagsstöðu erlendra knattspyrnufélaga eiga eftir að hafa áhrif á laun knattspyrnumanna á næstu árum. Líklegast til lækkunar enda eiga lið á hættu að dæmast úr leik ef fjárhagurinn er of bágborinn.

Tekjur Real Madrid voru 520 milljónir evra á síðasta ári eða um 80 milljarðar króna. Hagnaður félagsins var um 40 milljónir evra eða um 7 milljarðar króna.

Kaupin á Bale eru fjárfesting – og hún þarf að borga sig upp á nokkrum árum. Ég held að Bale borgi sig.

Jón G. Hauksson

[email protected]